Gala Bute: Udrea a plâns când l-a văzut pe Cocoș în cătușe. ”Elena nu-mi dădea explicații. Spunea să plătesc și eu plăteam!” Un alt martor, Inocențiu Voinea, a recunoscut că a primit 40.000 de euro de la Federația de Box deși a lucrat pentru firma lui Obreja

miercuri, 18 ianuarie 2017, 6:33



de Mirela Neag, Răzvan Luțac și Cătălin Tolontan

Dorin Cocoș intră în sala care se pregătește de proces.

Bărbatul adus de la ”Jilava” arată bine, ”am slăbit 17 kilograme”, dar inoxul cătușelor lui îi crispează pe cei pe lîngă care trece.

”M-a luat cu fiori”, spune Inocențiu Voinea.

Fost jurnalist, Voinea e martor la ședința de azi ca om care a lucrat pentru Rudel Obreja la Gala Bute.

Termenul cu numărul 35 poate începe.

Lacrimile Elenei Udrea

Subofițerul care-l însoțește pe Cocoș îi scoate cătușele deținutului înainte ca șefa completului, Angela Dragne, să-l poftească la bară.

”Ați venit ca martor propus de Elena Udrea”, îi amintește magistratul lui Cocoș.

Moment în care Udrea începe să plîngă.

La intrarea în sală, cei doi foști soți și-au zîmbit, au schimbat cîteva cuvinte.

Acum însă, Elena Udrea întoarce capul spre geam, ca să nu se expună privirilor, și-și șterge lacrimile cu un șervețel de hîrtie.

La cinci metri în față, cu mînecile sacoului ridicate, rămase așa după cătușe, fostul ei soț răspunde la întrebările instanței.

Manșetele albastre ale cămășii lucesc în lumina rece de iarnă scandinavă.

”Nu e ușor să-l văd așa”, avea să-și explice Udrea lacrimile după ședință. ”Aveam mare nevoie de mărturia lui pentru că altfel nu l-aș fi chemat”.

Doctorul Brădișteanu, invitat de onoare

Cocoș povestește că i-a dat 10.000 de euro Anei Maria Topoliceanu în toamna lui 2011, imediat după ce mai mulți prieteni se întorseseră dintr-o scurtă escapadă în Grecia.

”Între 2 și 5 septembrie 2011 am fost la o pensiune de lux, în Halkidiki”, începe Cocoș povestea.

Șefa instanței conduce dialogul.

-Singuri?

-Nu. Împreună cu mine și cu Elena au fost prietenul meu Adrian Roncea cu încă o persoană care a murit. Plus doctorul Brădișteanu și soția.

-Topoliceanu și Breazu n-au fost?

-Cred că da. Nu-mi amintesc exact. Ei nu însemnau mare lucru pentru mine.

-Și de ce i-ați dat 10.000 de euro lui Topoliceanu după?

-Așa mi-a zis Elena.

-Dar nu știați ce reprezintă banii?

-Pentru concediul acesta. Doamnă judecător, eu plăteam. Plăteam de obicei, am plătit și acum.

”Îmi aduc aminte că am mers cu un avion și apoi cu elicopterul pînă la hotel. Ce știu sigur e că cei 10.000 de euro au achitat cheltuielile mele și ale Elenei la vila de lux unde am stat doar noi” Dorin Cocoș

Drumul cu elicopterul

Prin mărturia lui Cocoș, apărarea vrea să demonteze teoria Anei Maria Topoliceanu, ”fosta cea mai bună prietenă a soției mele”, că banii luați de ea din minister au ajuns în folosința ministrului Udrea.

Judecătorul Angela Dragne insistă.

”Și n-ați văzut vreo factură, ați dat pur și simplu banii?”.

Cocoș dă împăcat din umeri, descriind o stare de lucruri despre care știe că e greu de înțeles în afara cercului lui: ”Nu știam ce-am achitat, dar am achitat”.

”Doamna judecător, Elena nu-mi dădea explicații. Îmi spunea <Plătește!> și eu plăteam” Dorin Cocoș

Apoi începe să povestească iar cum au luat elicopterul.

În stînga șefei completului, judecătoarea Florentina Dragomir soarbe încet dintr-o ceașcă austeră cu model albastru, asiatic.

Fața ei se străduiește să rămînă zen. Pentru că secvențele sînt suprarealiste.

Onest ca un om care nu mai are nimic de pierdut, Cocoș încearcă să convingă instanța că banii cu care s-a ridicat elicopterul în care a zburat ”împreună cu Elena și cu invitații” din Salonic pînă la Danai Resort nu erau din șpaga de la Ministerul Turismului, ci de la Microsoft probabil, că din alte afaceri de unde să fie?!

Cam la asta se reduce discuția din tribunalele României!

De la ce minister sînt banii?

Și cine exact a profitat?

Că sînt bani furați din buget nu se mai îndoiește nimeni, nici măcar inculpații nu mai contestă.

În Gala Bute, de pildă, faptul că s-au dat contracte pe comision de 10% de la Ministerul Turismului e recunoscut de toate părțile.

Singura dispută, în cazul concediului din Grecia de pildă, e dacă de la Topoliceanu banii au ajuns și la Udrea sau nu.

Cum au încercat să ia bani europeni

Următorul martor se numește Elena Bostănescu (foto).

0 euro a primit România de la UE pe Gala Bute, pentru că s-a descoperit frauda

1,9 milioane de euro a cerut România rambursare de la UE pentru imaginea din Gala Bute

”Am fost director în Direcția fonduri comunitare pentru turism la MDRT”, spune ea.

Inițial, Gala Bute a fost gîndită ca operațiune pe bani europeni.

Una după alta, direcțiile, paradirecțiile, megadirecțiile, autoritățile de management și toți experții s-au declarat de acord.

-S-a depus o cerere de finanțare?

-Da, pe 16 iunie 2011.

-Cine figura ca organizator în cererea de finanțare?

-Federația Română de Box.

-Și ce s-a întîmplat mai departe?

-Unul dintre experți a cerut explicații.

-Și ce i s-a spus?

-Că drepturile de imagine sînt ale unei companii.

-Deci nu s-a lămurit nimic cu FRB?

-Nu. Acesta a fost răspunsul.

-Și ați trimis cererea de finanțare din fonduri europene mai departe?

-Da, pentru că erau îndeplinite procedurile.

Și pentru că UE n-a rambursat nimic, procedurile s-au și blocat de altfel, a plătit bugetul de stat.

Un director fericit cu procedurile

Elena Bostănescu nu-și reproșează nimic.

”Nici măcar nu mă pot pronunța pe cererea de rambursare că au venit cei de la DLAF, antifrauda fondurilor europene”, spune, împăcat cu sine, fostul director din ministerul Elenei Udrea.

Leontina Șerban, cel de-al treilea judecător al completului Înaltei Curți, privește undeva dincolo de martor.

Sînt cinci ani și jumătate de la meciul de box Bute – Mendy.

Sînt patru de cînd a început urmărirea penală, sînt 15 luni de cînd a început procesul și directorul Elena Bostănescu spune că procedura a fost respectată.

Statul român a pierdut 2,3 milioane de euro, 8 oameni sînt judecați, 4 și-au recunoscut vina, dar ”procedurile au fost respectate”.

Protestul lui Obreja

Egal cu el însuși, Rudel Obreja nu sesizează tensiunea completului în momentul în care i se explică o jumătate de oră cum ”o procedură impecabilă” a făcut țăndări banii.

Deși avocatul Bogdan Cimbru aproape că trage de el, Obreja se duce lîngă martor.

E dreptul lui să pună întrebări.

Ca aproape de fiecare dată, întrebările lui sînt însă observații la adresa procurorului de ședință. ”Recunosc, asta am vrut!”, spune el instanței.

Adevărul e că DNA nu se mulțumește cu o victorie la puncte, vrea meciul zilei la zero și insistă pe o rută pierdută.

Problema nu e că banii europeni ar fi mers la o firmă privată, că mereu se întîmplă așa. E normal și legal!

Problema e că în cererea de finanțare apare ca organizator FRB și, de fapt, organizator a fost firma Europlus a lui Oreja, la care au și ajuns banii.

”Eu am așteptat în baie”

La bară vine un alt martor al apărării, Gabi Sucioaia.

Prietenă de 25 de ani cu Ana Maria Topoliceanu și cu Tudor Breazu, ea a fost în cameră la schi, în Italia, cu Breazu cînd se făceau în țară perchezițiile la el.

A văzut cum Topoliceanu l-a căutat pe Breazu pe net, ”dar apoi am plecat în baie, că nu am vrut să asist la discuții care nu mă priveau”.

Spune direct că Breazu și Topoliceanu, acum aflați pe baricade diferite, au fost o pereche. ”Iar casa lui Breazu e 90% a lui Topoliceanu, deși el plătește rata la credit”.

Urmeză o discuție imobiliară fără rezonanță în proces. Cu greutate rămîn rufele în șifonier.

A lucrat pentru Obreja, a fost plătit de FRB

Ultimul martor este Inocențiu Voinea.

40.000 de euro a primit Inocențiu Voinea de la Obreja, bani din conturile FRB

El a primit 200.000 de lei de la Obreja ca să facă studiul de evaluare a expunerii brandului și să-l ajute și cu DTP-ul pentru materialele promoționale.

”Și din studiu au rezultat 9 milioane de euro! De ce nu consemnați?”, întreabă Obreja, în surdină de data asta.

Judecătorii către martor: ”Cine v-a plătit studiul?”.

Voinea știe că intră pe cărbuni încinși, dar n-are ce face, spune adevărul: ”Federația Română de Box mi-a plătit”.

-Studiul a fost pentru firma lui Obreja. De ce l-a plătit FRB?

-Nu m-am gîndit atunci. Inițial redactasem contractul între mine și firma Europlus.

-Ce s-a întîmplat?

-Obreja mi-a spus că mă va plăti pe federație.

DNA acuză că studiul lui Voinea a ajuns la minister și s-a transformat, de fapt, în fundamentul finanțării galei din bani publici.

Altfel spus, ministerul s-a făcut că are nevoie de o expunere egală cu banii de care avea nevoie Obreja ca să organizeze gala.

Știri de la Palatul Victoria

S-au scurs trei ore.

A trecut un pic de prînz, ședința de judecată se apropie de final.

În sală, inculpații își aruncă ochii tot mai des pe știrile ecranelor colorate ale telefoanelor.

Hotnews a avut dreptate. Se pregătea un OUG care urma să ofere grațiere și se emula practic amnistia.

Ceva se întîmplă la Palatul Victoria, președintele Iohannis a dat buzna și amnistia și grațierea nu vor intra azi pe ordinea de zi.

”Următorul termen e pe 31 ianuarie, ora 9”, anunță, netulburat, completul.

Pînă atunci, povestea cu amnistia și grațierea va avansa.

Nimeni nu știe cum va influența asta Gala Bute.

”Sînt aici ca să primesc scuzele voastre!”

Dar Elena Udrea nu mai e aceeași.

Din 16 octombrie 2015, de cînd a început procesul, zi după zi, termen după termen, fostul ministru s-a înveșmîntat în acel aer vital și semeț, ca și cum ar spune: ”Sînt aici ca să primesc scuzele voastre!”.

Azi nu e așa.

Cumva, dincolo de speranțele unui OUG miraculos de la Palatul Victoria, dincolo de cine a picat și de cine mai cred că va pica, cu 35 de termene și zeci de martori, cu sute de pagini de audieri și zeci de tomuri, Elena Udrea și ceilalți simt că justiția merge înainte.

Imperfectă și expusă atenției noastre pisăloage, ea merge înainte.

O spun mînecile albastre elegante ale lui Dorin Cocoș, părăsite intermitent de cătușe.

Vezi AICI celelalte cronici ale ședințelor de judecată din Gala Bute!